“หุ้นเอเชีย” เปิดบวก! รับแรงหนุนหุ้นแอปเปิล-เทสลา ปรับตัวขึ้น
“หุ้นเอเชีย” เปิดบวก! รับแรงหนุนจากการพุ่งขึ้นของหุ้นบริษัทแอปเปิล อิงค์ ที่ระดับ 2.50% และปิดที่ระดับสูงสุดเป็นประวัติการณ์ที่ 182.01 ดอลลาร์ และหุ้นเทสลา ทะยานขึ้นกว่า 13.53% หลังบริษัทรายงานว่าสามารถส่งมอบรถยนต์จำนวน 308,600 คันใน Q4/64
4 ม.ค. 2565

ผู้สื่อข่าวรายงานว่า ตลาดหุ้นเอเชียเปิดแดนบวกเช้านี้ ตามทิศทางดัชนีดาวโจนส์และดัชนี S&amp;P500 ตลาดหุ้นนิวยอร์กที่ปิดพุ่งขึ้นทำนิวไฮในวันจันทร์ (3 ม.ค.2565) ขานรับมุมมองบวกที่ว่า ไวรัสโควิด-19 สายพันธุ์โอมิครอนจะไม่ส่งผลกระทบต่อการฟื้นตัวของเศรษฐกิจ นอกจากนี้ ตลาดยังได้แรงหนุนจากการพุ่งขึ้นของหุ้นบริษัทแอปเปิล อิงค์ และหุ้นบริษัทเทสลา มอเตอร์
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 29,098.41 จุด เพิ่มขึ้น 306.7 จุด หรือ +1.07%, ดัชนี HSI ตลาดหุ้นฮ่องกงเปิดวันนี้ที่ 23,400.62 จุด เพิ่มขึ้น 125.87 จุด หรือ +0.54% และดัชนี SSE Composite ตลาดหุ้นจีนเปิดวันนี้ที่ 3,649.15 จุด เพิ่มขึ้น 9.37 จุด หรือ +0.26%
ด้านนักลงทุนคลายความวิตกเกี่ยวกับไวรัสสายพันธุ์โอมิครอน หลังจากผลการวิจัยบ่งชี้ว่า แม้ไวรัสสายพันธุ์โอมิครอนสามารถแพร่ระบาดได้อย่างรวดเร็ว แต่ก็มีความรุนแรงน้อยกว่าสายพันธุ์เดลตา ทำให้จำนวนผู้เสียชีวิตและต้องเข้ารับการรักษาตัวในโรงพยาบาลอยู่ในระดับต่ำ ส่งผลให้รัฐบาลของหลายประเทศเริ่มผ่อนคลายมาตรการล็อกดาวน์
นอกจากนี้ตลาดยังได้รับปัจจัยหนุนจากราคาหุ้นแอปเปิลที่พุ่งขึ้น 2.50% และปิดที่ระดับสูงสุดเป็นประวัติการณ์ที่ 182.01 ดอลลาร์ ส่งผลให้แอปเปิลกลายเป็นบริษัทจดทะเบียนรายแรกของสหรัฐที่มีมูลค่าตลาดสูงกว่า 3 ล้านล้านดอลลาร์ ขณะที่หุ้นเทสลา ทะยานขึ้นกว่า 13.53% หลังจากบริษัทรายงานว่าสามารถส่งมอบรถยนต์จำนวน 308,600 คันในไตรมาส 4/2564 ซึ่งสูงกว่าตัวเลขคาดการณ์ของนักวิเคราะห์
สำหรับข้อมูลเศรษฐกิจภูมิภาควันนี้ นักลงทุนยังจับตาการรายงานอัตราว่างงานเดือนธ.ค.ของเกาหลีใต้ และดัชนีผู้จัดการฝ่ายจัดซื้อ (PMI) ภาคการผลิตเดือนธ.ค. ของจีนจากไฉซิน